PADOMES LĒMUMS (ES) 2019/1748

(2019. gada 7. oktobris)

par nostāju, kas Eiropas Savienības vārdā jāpieņem Sanitārās un fitosanitārās pārvaldības apakškomitejā, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši 207. panta 4. punkta pirmo daļu saistībā ar tā 218. panta 9. punktu,

ņemot vērā Eiropas Komisijas priekšlikumu,

tā kā:

(1) 2017. gada 1. septembrī stājās spēkā Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (1) (“Asociācijas nolīgums”).

(2) Asociācijas nolīguma 64. panta 1. punktā paredzēts, ka Ukrainai ir jātuvina sanitārie un fitosanitārie un dzīvnieku labturības tiesību akti Savienības tiesību aktiem, kā paredzēts Asociācijas nolīguma 4. nodaļas V pielikumā.

(3) Ukraina ir apņēmusies iesniegt visaptverošu stratēģiju Savienības tiesību aktu attiecībā uz sanitārajiem, fitosanitārajiem un dzīvnieku labturības pasākumiem saraksta formā (“saraksts”), kam Ukraina plāno tuvināt savus tiesību aktus. Saraksts ir paredzēts kā atsauces dokuments Asociācijas nolīguma IV sadaļas (Tirdzniecība un ar tirdzniecību saistīti jautājumi) 4. nodaļas (Sanitārie un fitosanitārie pasākumi) īstenošanai, un tas ir jāpievieno Asociācijas nolīguma 4. nodaļas V pielikumam. Asociācijas nolīguma 4. nodaļas V pielikums ir attiecīgi jāgroza ar Sanitārās un fitosanitārās pārvaldības apakškomitejas (“SFP apakškomiteja”) lēmumu, kā paredzēts Asociācijas nolīguma 74. panta 2. punkta c) apakšpunktā.

(4) 2016. gada jūnijā Ukraina iesniedza Komisijai sarakstu. Pamatojoties uz sarakstu, ar Padomes Lēmumu (ES) 2017/1391 (2) Savienība pieņēma nostāju attiecībā uz Asociācijas nolīguma 4. nodaļas V pielikumu. Ukraina drīz pēc tam paziņoja, ka uzskata par nepieciešamu izdarīt papildu precizējumus un izmaiņas attiecībā uz pieņemšanas datumiem, veikt labojumus, ieskaitot attiecībā uz tiesību aktu dublēšanu, un pievienot jaunus tiesību aktus. Tādējādi SFP apakškomitejas lēmums, kas balstīts uz Savienības nostāju, kura pieņemta ar Lēmumu (ES) 2017/1391, netika pieņemts.

(5) 2018. gada oktobrī Ukraina iesniedza Eiropas Komisijai pārskatītu saraksta versiju. Pamatojoties uz šo saraksta versiju, SFP apakškomitejai ir jāpieņem lēmums, ar ko groza Asociācijas nolīguma 4. nodaļas V pielikumu.

(6) Ir lietderīgi noteikt nostāju, kas Savienības vārdā ir jāieņem SFP apakškomitejā par Asociācijas nolīguma 4. nodaļas V pielikuma grozīšanu.

(7) Tādējādi Savienības nostājai EFP apakškomitejā vajadzētu būt atbalstīt Asociācijas nolīguma 4. nodaļas V pielikuma grozīšanu, kā noteikts SFP apakškomitejas lēmuma projekta pielikumā.

(8) Tā kā ar Lēmumu (ES) 2017/1391 pieņemtais saraksts ir pārskatīts, minētais Lēmums ir jāatceļ,

IR PIEŅĒMUSI ŠO LĒMUMU.

1. pants 1. Nostāja, kas Savienības vārdā jāieņem Sanitārās un fitosanitārās pārvaldības apakškomitejā (“SFP apakškomiteja”), kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, (“Asociācijas nolīgums”) attiecībā uz Asociācijas nolīguma 4. nodaļas V pielikuma grozīšanu, ir atbalstīt Asociācijas nolīguma 4. nodaļas V pielikuma grozīšanu, kā noteikts SFP apakškomitejas lēmuma projekta pielikumā, kas pievienots šim šim lēmumam. 2. Savienības pārstāvji SFP apakškomitejā var vienoties par mazsvarīgām tehniskām izmaiņām SFP apakškomitejas lēmuma projektā bez Padomes papildu lēmuma.

2. pants Lēmums (ES) 2017/1391 ar šo tiek atcelts.

3. pants Šis lēmums stājas spēkā tā pieņemšanas dienā.

Luksemburgā, 2019. gada 7. oktobrī Padomes vārdā – Priekšsēdētājs A.-M. HENRIKSSON

(1) OV L 161, 29.5.2014., 3. lpp.

(2) Padomes Lēmums (ES) 2017/1391 (2017. gada 17. jūlijs) par nostāju, kas Eiropas Savienības vārdā jāieņem Sanitārās un fitosanitārās pārvaldības apakškomitejā, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz minētā nolīguma V pielikuma grozīšanu (OV L 195, 27.7.2017., 13. lpp.).